Motorfietsryer sterf in botsing met trokArgieffoto ŉ Motorfietsryer, in sy 40’s, is Sondag in die vroeë oggendure in ŉ botsing met ŉ vragmotor dood. Ineke van Huyssteen, woordvoerder van ER24, het gesê die botsing het omstreeks 01:30 in Houtkopweg naby Voortrekkerstraat in Vereeniging, Gauteng, plaasgevind. “By ons aankoms op die toneel was paramedici van die provinsiale nooddienste reeds op die toneel. Die motorfietsryer het noodlottige beserings tydens die botsing opgedoen en is op die toneel dood verklaar,” het sy gesê. Die omstandighede rakende die botsing is onbekend en word deur owerhede ondersoek.